บาทแข็ง1%-ทองถูก200ดูให้ดีก่อนลุย
เงินบาทแข็งกว่า 1% กดราคาทองต่ำกว่าที่ควร 200 บาท
10 ก.ค. 2554

เงินบาทแข็งกว่า 1% กดราคาทองต่ำกว่าที่ควร 200 บาท 
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า สัปดาห์ที่ผ่านมา ค่าเงินบาทแข็งมากกว่า 1% ทำให้ราคาขายทองคำในประเทศปรับราคาขึ้นได้น้อยกว่าความเป็นจริงมากกว่า 200 บาท 
ทั้งนี้ วันศุกร์ที่ 8 ก.ค. เงินบาทอยู่ที่ 30.20 บาท แข็งค่าขึ้นประมาณ 1.56% จากระดับ 30.68 บาทต่อเหรียญสหรัฐในวันที่ 30 มิ.ย.นายจิตติ กล่าวว่า ราคาทองคำในต่างประเทศที่พลิกกลับมาอย่างรวดเร็วจากระดับต่ำกว่า 1,500 เหรียญสหรัฐต่อออนซ์ ทำให้ราคาทองคำในประเทศปรับขึ้น 500-600 บาท ช่วยลดแรงเก็งกำไรได้
“ตอนที่ราคาทองลงไปมากๆ มีคนแห่มาซื้อทองกันจำนวนมาก ทำให้ทองแท่งขาดตลาด ต้องรับใบเสร็จแทนก่อน แต่ตอนนี้สถานการณ์ดีขึ้นแล้ว หลังจากทองขึ้นมา 500 บาท ก็ไม่มีคนเข้ามาซื้อเยอะเหมือนก่อนหน้านี้” นายจิตติ กล่าว
สำหรับแนวโน้มราคาทองคำในต่างประเทศยังมีความไม่แน่นอน หลังใช้เวลาปรับฐานมาระยะหนึ่งแล้ว ดังนั้นนักลงทุนที่จะซื้อหรือขายทองต้องติดตามข้อมูลอย่างใกล้ชิด
วันที่ 9 ก.ค.ที่ผ่านมา สมาคมค้าทองคำ ประกาศราคาทองคำแท่งรับซื้อบาทละ 21,950 ขายออกบาทละ 22,050 เพิ่มขึ้นจากวันก่อน 100 บาท หลังจากราคาทองคำนิวยอร์ก สหรัฐ ปิดเพิ่มขึ้น 11 เหรียญสหรัฐต่อออนซ์ หรือ 0.72% ปิดที่ 1541.60 เหรียญสหรัฐต่อออนซ์